**НЧ „ОБРАЗОВАНИЕ-1900” СЕЛО АГАТОВО,ОБЩИНА СЕВЛИЕВО**

 ОТЧЕТЕН ДОКЛАД

За дейността на НЧ„Образование-1900”село Агатово

за 2022 година

Докладът за дейността на Народно читалище „Образование-1900“"- с.Агатово отчита изпълнението на дейностите по Годишната програма за развитие на читалищната дейност, разработена в изпълнение на Закона за народните читалища, културния календар, реализираните проекти и внесените отчети за дейността му през 2022 година.

През 2022 година читалищната организация имаше 83 активни, действителни членове. Съставът на читалището се актуализира ежегодно, във връзка с подготовка и провеждане на Общите събрания, като се отразяват временни замразявания на членство, или отпадане от такова. Членският внос на читалището, в размер на 1лева е събран и счетоводно отразен от 62 от членовете и възлиза на 62 лева.Събираемост 75%.

 Организационна и правна рамка, управление:

 През 2022година читалището осъществяваше дейността си в съгласие със своите програмни цели, заложена в Устава на организацията, според който читалището, като юридическо лице с НЕСТОПАНСКА ЦЕЛ ЗА ИЗВЪРШВАНЕ НА ОБЩЕСТВЕНОПОЛЕЗНА ДЕЙНОСТ има следните основни цели:

 ✓ Утвърждаване на гражданското общество, като източник на социален капитал;

 ✓ Разпространение на духовни и културно-просветни ценности, подпомагане на културното и творческо развитие, обогатяване на социалната и образователна дейност

✓ Подпомагане и развитие на младежки дейности

 ✓ Осигуряване на достъп до информация. Постоянните дейности, осъществявани за постигане на тези цели са:

✓ Поддържа общодостъпна обществена библиотека с присъщите и библиотечно – информационни дейности.

 ✓ Организира и поддържа художествени колективи, клубове, празненства, концерти.

✓ Организира културно-просветни изяви самостоятелно или съвместно с други организации и институции.

✓ Осъществява социални дейности и услуги, подпомагащи лица и семейства, както и такива, свързани с отглеждането, възпитанието, обучението и пълноценното уплътняване на свободното време на децата и младите хора

✓ Развива младежки дейности, в полза на най-широк кръг млади хора, без оглед на социална и етническа принадлежност.

✓ Създава условия за публичен достъп до глобалното информационно общество и информационните технологии чрез Интернет-комуникация

Организационната структура на читалището през годината:

Върховен орган – Общо събрание от всички читалищни членове или 83 души. Редовно общо отчетно събрание на читалището бе проведено на 17 март 2022 год. с дневен ред: приемане на годишен доклад за дейността за 2021 год.; приемане на финансов отчет за 2021 год.; приемане на бюджета на читалището за 2022 година; други организационни въпроси.

 Годишен отчет за дейността за 2022г.

 Настоятелството на читалището за отчетния период е в състав: Председател – Ганка Христова и членове: Румяна Мехмедова и Теменужка Радулова. През 2022 год. заседанията на Настоятелството бяха общо 9 на брой.

 Проверителната комисия за контрол върху дейността бе в състав: Детелин Кръстев,Цветанка Митева и Съдбина Райкова.

И през 2022г. основни, действащи за организацията и управлението на читалището са регистрации, вписвания и документи, изискуеми за неговия правен и организационен статут:

 ✓ Устав на народно читалище „Образование-1900”

 ✓ Устройствен правилник на читалището

✓ Други вътрешни правила и правилници

 Годишен отчет за дейността за 2022г.

 Добро сътрудничество имаме с кметството,в лицето на кмета и секретаря. Много добро е и сътрудничеството ни с Община Севлиево,чиито служители винаги се отзоваваха на нашите проблеми и помагаха за решаването им.Огромна благодарност и към Читалище „Развитие-1870“ от гр.Севлиево,от които винаги получаваме ефективна и навременна помощ.Същото не може да се каже за останалите неправителствени организации в селото.

НЧ «Образование-1900» разполага с една компютърна конфигурация, принтер с ксерокс и скенер.Осигурен е безплатен интернет достъп.Младите хора от селото активно се възползват от тези придобивки и осъществяват връзка със своите близки и приятели от страната и чужбина.

 Идеята ни беше да привлечем и възрастните хора от селото в света на информационните технологии,но за жалост липсваше интерес от тяхна страна.Няколко жители на селото се възползваха от размножителната техника.

 Почти същото може да се каже и за ползването на библиотеката.Разполагаме с богат библиотечен фонд,който през изминалата година бе обогатен със 179 закупени и дарени книги.От него се възползват предимно децата и учениците при търсене на задължителната за прочитане литература.С набавянето на нова литература са увеличиха читателите сред възрастните жители,традиционно четящи хора.За в бъдеще трябва да се работи в тази насока,защото прочитането на хубава книга е нещо ценно и незаменимо. Библиотеката е подредена,прочистена и са обособени три зали за руска и съветска литература,българска литература и зала за чуждестранна литература.

Обособен е кът под надслов «От агатовци за агатовци-написаното остава».В него са изложени книги на родолюбиви българи с корени от Агатово.

И тази година се наблегна на ремонт и поддръжка на сградата на читалището.Подменена беше дограмата на салона,изградена е вътрешна тоалетна.Подменени бяха осветителните тела в салона и на сцената и беше отремонтирана част от ел.инсталацията.Закупени бяха и две камери за видеонаблюдение.

Културно-масова работа.

Някои от празниците бяха отбелязани на страницата на читалището във фейсбук и с нагледни материали,поставени на подходящи места.

Баба Марта раздаде мартенички на жителите на селото.

В деня на националния празник на България отново се събрахме пред паметника на загиналите за свободата от селото,за да отдадем почит пред тяхната саможертва.Поднесени бяха венец и цветя от признателните агатовци.Слово за празника прочете кметът Валентин Василев,децата изнесоха кратък рецитал,а Зара Ненчева със своето изпълнение на народни песни ни накара да вярваме,че докато има такива деца,България ще пребъде.

Читалището подари на жителите и гостите на селото великденски концерт,поднесен от малките танцьори и певци от Фолклорен ансамбъл «Развитие» от гр.Севлиево.А седмица преди това лазарки в пъстри носии обикаляха из селото и с песни и наричания пожелаваха на стопаните благодатна и плодородна година.

С концерт на Трио «Звън»,със стихове, поздравления и цветя от децата от клуб «Художествено слово» бяха уважени бивши и настоящи учители и цялата общност на селото по случай 24 май.

Читалището в Агатово е едно от малкото селски читалища,които работят за осмисляне свободното време на децата.Можем да се похвалим с много добри резултати в тази посока.Работи се както с децата от селото,така и с гостуващите през ваканциите.По-малките се включиха в кръжок «Художествено слово» Децата са активни участници във всяко тържество и винаги доставят удоволствие на публиката със своите изпълнения.Заработи инициативата «Четене през лятото».

Проведен бе традиционния конкурс за рисунка на асфалт и върху хартия на тема «Ваканция на село» .Включиха се 13 деца от 3 до 16 години. Проведе се и традиционното състезание по майсторско управление на велосипед при спазване правилата за движение.Децата редиха пъзели с пътни знаци и решаваха тест,с което показаха,че познават правилника за движение по пътищата.

 И тази година се проведе станалият вече традиционен футболен турнир.Домакин беше читалището и кметството на село Крамолин.Нашите футболисти отново победиха младежите от Крамолин.Благодарим за подкрепата на Сдружение „Деветашко плато”,които предоставиха купата за победителя и грамоти за участие.Надяваме се отново с тяхна помощ да реализираме одобреният проект за ограда на игрището в Агатово.

По покана на читалищното ръководство ни гостуваха младежите от Общностен център Севлиево.Повече от два часа децата се забавляваха с логически и конструктивни игри и с най-голямата атракция-надувен замък.

С интерес децата участват в кулинарните ни занимания.Тази година се запознахме със спецификата на кексовото тесто и си приготвихме чудесен кекс,който изчезва за минути.Бърза,лесна и вкусна се оказа импровизираната сладоледена торта.Игрите и закачките продължиха до късния следобед.

В края на август си направихме „Динено парти”.”Познай теглото на динята”,състезание за бързо търкаляне на диня,точна стрелба с динени семки,най-бързо изяден резен диня,ядене на диня по двойки със завързани очи.Включиха се 12 деца.А от вкусните дини опита и публиката.

В навечерието на Коледните празници ни гостуваха самодейците от НЧ „Трезвеност-1870” от град Сухиндол.Те поднесоха богата програма,в която освен много музика имаше и възпроизвеждане на ритуали,свързани с Игнажден,Бъдни вечер,Коледа и Нова година.Дядо Коледа раздаде подаръци на послушните деца.Традиционно завършихме с общо хоро.

Подадени навреме инфокарта читалище и библиотека,годишно отчитане в НСИ,Декларация в Инспекция по труда.

Финансиране.

Държавна субсидия за 2022г.- 13 873,00 лева.Остатък от 2021г. 4706.64.Общо 18 579.64лв.

Разходите са в размер на 18 573.03 лв,като 7 047.72 са заделени за ремонт и поддръжка на сградата. Остатък към 31.12.2022г. 6.61 лева.

В заключение може да се каже,че най.важният фактор в работата на читалищното ръководство са потребителите и затова мероприятията са насочени към техните потребности.Необходимо е да се работи още по-усърдно за едно устойчиво,съвременно и необходимо развитие на читалищната дейност.Защото Читалището е мястото,където се съхранява и популяризира българската духовност.

Отчетът на ЧН и ПК е приет на съвместно заседание с протокол № 2 от 04.02.2023г.

 Председател:……………

 / Ганка Христова/